Papersnake/gushiwen huggingface dataset:
四月十六日同弟侄效李长吉体分韵得首字
范浚（宋代）

黄梅雨歇春归后，抟黍哺雏鸠唤妇。红残小颊蹊上花，翠刷浓眉陌头柳。

箨痕半脱烟篁瘦，露裛幽香逗书牖。云容漠漠晓阴愁，麦信风前一搔首。
颂一百则 其四十
释重显（宋代）

花药栏，莫颟顸，星在秤兮不在盘。便与么，太无端，金毛师子大家看。
王继学赋柳枝词十首书于省壁至正十有三年扈跸滦阳左司诸公同追次其韵 其一 
吴当（元代）

滦阳杨柳长新枝，无奈春寒力不支。燕子归来风渐软，却似宫腰学舞时。
四时田园杂兴
范成大（宋代）

乌鸟投林过客稀，前山烟暝到柴扉。
小童一棹舟如叶，独自编阑鸭阵归。
杂兴
张镃（宋代）

马生客新丰，悠然酌斗酒。
若谓傲旁人，旷士亦何有。
有志曾未识，偶怀麴蘖友。
异时依风云，黄垆一回首。
雷崖屋
施枢（宋代）

不徒卓屋在岩阿，前后丹成亦已多。
三十余年勤累行，几时跨鹤上空歌。
祀马将军竹枝辞
马之纯（宋代）

白羽青丝手自持，双鞬锦领步兵随。
几番欲到伊吾北，笑杀曹儿行路迷。
襄阳公宅饮①
孟浩然（唐代）

窈窕夕阳佳，丰茸春色好。
欲觅淹留处，无过狭斜道。②
绮席卷淹须，香杯浮玛瑙。③
北林积修树，南池生别岛。④
手拨金翠花，心迷玉红草。⑤
谈天光六义，发论明三倒。⑥
座非陈子惊，门还魏公扫。⑦
荣辱应无间，欢娱当共保。⑧
春暮西园
高启（明代）

绿池芳草满晴波，春色都从雨里过。
知是人家花落尽，菜畦今日蝶来多。
山居 胜林堂
程俱（宋代）

超然出稠林，无二无分别。若问胜林堂，清风满庭樾。
送侍讲学士邓善之辞官还钱塘 其八
卢亘（元代）

游云苍鳞穹，阊阖不可叫。徒令虎豹关，日月近辉耀。

濛濛八表尘，隐隐万汇窍。泯然一归途，伊谁执其要。

栖栖圣者徒，礼乐怀幼眇。闭门忍朝饥，风雨深蓬蓼。

今年江海去，光景短萤爝。禾黍满故墟，闾巷馀返照。

挥弦送飞鸿，古今入长啸。
桂枝香
张炎（宋代）

甚，余歌美成词。

琴书半室。向桂边偶然，一见秋色。老树香迟，清露缀花疑滴。山翁翻笑如泥醉，笑生平、无此狂逸。晋人游处，幽情付与，酒尊吟笔。

任萧散、披襟岸帻。叹千古犹今，休问何夕。发短霜浓，却恐浩歌消得。明年野客重来此，探枝头、几分消息。望西楼远，西湖更远，也寻梅驿。
浣溪纱·黄昏
曾廉（清代）

小院深深碧鲜痕。梨花满地不开门。一生消得几黄昏。

何处朱阑初倚笛，谁家绮席正开尊。从来顽石是无魂。
湘浦有怀
李咸用（唐代）

鸿雁哀哀背朔方，馀霞倒影画潇湘。长汀细草愁春浪，

古渡寒花倚夕阳。鬼树夜分千炬火，渔舟朝卷一蓬霜。

侬家本是持竿者，为爱明时入帝乡。
雪中次甄云卿监簿韵
孙应时（宋代）

屋头栖鹊夜深惊，羽卫琼仙下紫清。群玉殿开香未暖，六花阵合战无声。

难教小草呈新翠，可恨疏梅半落英。卧病袁安自愁绝，履穿谁与问先生。
诉衷情令·长安怀古
康与之（宋代）

阿房废址汉荒丘。狐兔又群游。豪华尽成春梦，留下古今愁。
君豪上，古原头。泪难收。夕阳西下，塞雁南飞，渭水东流。
夏日书怀寄谭山人永明
周一士（明代）

长夏迢迢叹索居，侧身天地一蘧庐。浮云白日悲歌里，秣马中蘧感慨馀。

未信文章雄海峤，肯将勋业问樵渔。贾生才调应殊绝，千载犹闻痛哭书。
烛影摇红 丰台看芍药
任淑仪（清代）

流转韶光，早红药翻阶时节。名花盛处说丰台，竟游人如织。

因花和风丽日。也乘闲、兴寻芳陌。看来铺锦，望去蒸云，花光欲滴。

羡杀轻盈，嫣红嫩紫同娇白。梭巡小步绕雕栏，衣袂幽香袭。

随宦喜依亲膝。得□高、赏春城色。故园此际，绮阁纷披，还堪遥忆。
句 其四
徐仲谋（宋代）

安寝有时延皓月，闭门无处不清风。
无计
杜乘（清代）

昨日鸣鸠唤夕阳，愁闻朝雨打空廊。云沈野寺山如梦，花落平林水尽香。

一室轻寒徒袖手，满天离思正回肠。子规啼罢归无计，强市村醪入醉乡。
寿王瑞图
释今无（明代）

辞却青门归白社，辋川春日悠悠者。愚公谷内百念寒，漱泉枕石恣幽写。

作诗命绘鬼神惊，拱手长谢世间名。立朝束带非吾愿，只使秋林满磬声。

此老芳踪久不歇，如今复见有云礽。瑞图王子非凡质，玉山雪映高崚嶒。

从余学得太傅斋，一念清彻如潭澄。譬如春树先着雨，自然秋实凌霜冰。

又如云气侵碧玉，陆离光怪照千乘。长生自有无生曲，东风四座绕春灯。
次韵子瞻和渊明饮酒二十首
苏辙（宋代）

昔在建城市，盐酒昼夜喧。
夏潦恐天漏，冬雷知地偏。
妻孥日告我，胡不反故山。
一来朝廷上，七年不知还。
有寓均建城，且志昔日言。
顾渚行寄裴方舟
皎然（唐代）

我有云泉邻渚山，山中茶事颇相关。鶗鴂鸣时芳草死，

山家渐欲收茶子。伯劳飞日芳草滋，山僧又是采茶时。

由来惯采无近远，阴岭长兮阳崖浅。大寒山下叶未生，

小寒山中叶初卷。吴婉携笼上翠微，蒙蒙香刺罥春衣。

迷山乍被落花乱，度水时惊啼鸟飞。家园不远乘露摘，

归时露彩犹滴沥。初看怕出欺玉英，更取煎来胜金液。

昨夜西峰雨色过，朝寻新茗复如何。女宫露涩青芽老，

尧市人稀紫笋多。紫笋青芽谁得识，日暮采之长太息。

清泠真人待子元，贮此芳香思何极。
潞州张大宅病酒，遇江使，寄上十四兄
李贺（唐代）

秋至昭关后，当知赵国寒。系书随短羽，写恨破长笺。

病客眠清晓，疏桐坠绿鲜。城鸦啼粉堞，军吹压芦烟。

岸帻褰沙幌，枯塘卧折莲。木窗银迹画，石磴水痕钱。

旅酒侵愁肺，离歌绕懦弦。诗封两条泪，露折一枝兰。

莎老沙鸡泣，松干瓦兽残。觉骑燕地马，梦载楚溪船。

椒桂倾长席，鲈鲂斫玳筵。岂能忘旧路，江岛滞佳年。
泊雷江口
黎廷瑞（宋代）

解缆风雨息，傍晚复大吼。
浪如雪山来，船作骑马走。
鱼龙欲作势，问予惊怖否。
那么狂书生，有胆大如斗。
庄周论天地，我见仅如缶。
可怜一勺多，浩荡夸已有。
大方付一笑，河伯亦俯首。
天开镜面平，荡桨泊江口。
新月照船窗，烹鱼醖我酒。
闲居述事
邵雍（宋代）

一点天真都不耗，千锺人禄是难来。
太平自庆无他事，有酒时时三五杯。
次韵孔常父
刘攽（宋代）

老翁衰迟为日久，自知不是文章手。紫微荧煌十二星，青阁彤章掖垣右。

谁令孤翼此飞栖，正似枯槎犯牛斗。诸公可亲复可望，黄钟浑宏秋水光。

但论四海矧故乡，清诗翻翻鸿鹄翔，愿言与子同升堂。
九日读书山用陶诗露凄暄风息气清天旷明为韵赋十诗
元好问（金朝）

行帐适南下，居人局庭户。城中望青山，一水不易渡。

今朝川涂静，偶得展衰步。荡如脱囚拘，广莫开四顾。

半生无根著，筋力疲世故。大似丁令威，归来叹墟墓。

乡闾丧乱久，触目异平素。枌榆虽尚存，岁晏多霜露。
荣休卷为抚州谢千户题
罗玘（明代）

吾亦欲休去，多君休更先。
手扶新削杖，弓解旧弯弦。
却对寮为客，翻疑身是仙。
五老尖上月，夜夜照闲眠。
送许状元赴召
项安世（宋代）

十年门巷断经过，读易吟诗长薛萝。
始向新春歌伐木，忽逢佳薛赴卷阿。
面如吕叟精神王，身似章公贵气多。
既出不应犹为我，未知贤者意如何。
浣溪沙　 集句
刘基（明代）

沙渚烟销翠羽空，楚歌重叠怨兰丛。树头树底觅残红。

三百年间同晓梦，几家台榭凤城东。露桃犹自笑春风。
黑裘
王禹偁（宋代）

野蚕自成茧，缲络为山紬。
此物产何许，荚夷负海州。
一端重数斤，裁染为吾裘。
守黑异华楚，示俭非轻柔。
熏香则无取，风雪曾何忧。
朝可奉冠带，夜以为衾裯。
晏婴三十年，庶几迹相侔。
季子苦貂弊，吾服仍为优。
不耻狐貉者，亦当师仲由。
况我屡迁谪，行将耕故丘。
映发垂鹭顶，植杖昂鸠头。
袖宽可以舞，老农即为俦。
紫绶挂君门，任尔争封侯。
白泽荷花
李大同（宋代）

故老相传白泽湖，旌阳一濯洁难污。只今尚见荷花在，未识神仙更有无。
客从远方来六首 其五
黄淮（明代）

客从远方来，遗我双明珠。明以喻妾心，圆以敦佳期。

韬以文锦段，出入与之俱。含情一披阅，泣泪沾罗襦。

珠光恒不灭，佳期复何如。
颂古二十一首 其十六
释正觉（宋代）

大地火发，间不容发。南海昆崙，天寒不袜。祖祖相传，一头搕𣜂。
乌目山五题·龙院
李堪（宋代）

林下金仙地，苔门揜夕阳。
花飞殿塔顶，地照云霞光。
松老鹤仍在，洞闲龙已翔。
中宵动清众，清磬发虚堂。
走笔次韵张以道 过云
史浩（宋代）

云埋路欲迷，独许幽人过。时从客子来，更寻深处坐。

抵掌到幽眇，万事俱识破。茫茫名利人，糠秕不足簸。
南乡子 其二 闺情
董元恺（清代）

闲画两鸳鸯。院宇秋明日日长。蜀纸麝煤沾笔兴，茶香。

懒对菱花晕晓妆。

怯见上空床。半夜潜身入洞房。光景旋销惆怅在，凄凉。

风月应知暗断肠。
雪后如春
韩淲（宋代）

雪消春意动，楼外已东风。兰佩新输绿，梅瓶久荐红。

人生虽向老，岁事岂终穷。青琐黄扉地，西湖一望中。
步虚词 其七
赵佶（宋代）

宝箓修真范，丹诚奏上苍。冰渊临兆庶，宵旰致平康。

万物消疵疠，三辰效吉祥。步虚声已彻，更咏洞玄章。
徐子颜挽章 其九
韩淲（宋代）

常与交朋奉杖藜，放怀携手动移时。苍茫溪北溪南路，忍对交朋只自知。
猩猩歌
方逢辰（宋代）

猎者围猩猩，疑其以众抗。
诿曰不取小，惟取大与壮。
众猩自相仇，推挤送其长。
以次索二三，不复推已往。
四五至于十，无一得释放。
众猩怒相目，各悔受人诳。
及早同一心，未必躯尽丧。
吁嗟兽不灵，相仇无足嗔。
胡为豪杰群，不能自相亲。
秦人吞六国，诸侯各附秦。
并力取其一，冀不及他人。
智者欲合从，徒自腐舌唇。
安得先震邻，然后于其身。
彼先噬其一，其次祸亦均。
早知秦用术，六国同一心。
孤山寺遇雨
白居易（唐代）

拂波云色重，洒叶雨声繁。水鹭双飞起，风荷一向翻。

空濛连北岸，萧飒入东轩。或拟湖中宿，留船在寺门。
挽竹湖李端明 其一
赵汝腾（宋代）

千古筠溪节，名孙尚有诸。敢言禁闼黯，勇退汉廷疏。

扫轨门如水，悬鱼饭只蔬。讣传缨绂骇，惜绾不中书。
佳人览镜
施肩吾（唐代）

每坐台前见玉容，今朝不与昨朝同。

良人一夜出门宿，减却桃花一半红。
杂兴 其六
李攀龙（明代）

南山有奇鸟，朝阳曜其文。下来兰池饮，罗网正纷员。

虽复就长缨，徘徊怀不群。枳棘无安步，哀鸣激清云。
喜雪二首 其二
曾巩（宋代）

杂雨零初急，因风洒更狂。英华倾月窟，光气泻天潢。

宛转花飞密，纡馀舞态长。化材随大小，成器任圆方。

秀已滋山国，清尤助水乡。色严齐上下，明盛析毫芒。

润屋情夸诞，埋轮兴激昂。收功归泽物，全德在包荒。

预喜仓箱富，潜知海岳康。萧晨迎贺客，歌吹趣传觞。
赠茅也休
王谌（南北朝）

逢人说也休，举世任沉浮。
清磬野云晓，素琴山月秋。
诗材频料理，世事不经求。
每向沧波上，时时戏鸭鸥。
游南岳风雪未已决策登山用敬夫春风楼韵
林用中（宋代）

人言南山颠，烟霞从楼观。
俯瞰了坤倪，仰攀接天汉。
勇往愧未能，长吟湘水畔。
兹来渺遐思，风雪岂中断。
行行重行行，敢起自昼叹。
我闻精神交，石裂冰可泮。
阴沴驱层霄，杲日丽旭旦。
决策君勿疑，此理或通贯。
阅同昌公主传戏题玉儿九鸾钗 其一
凌义渠（明代）

结此如烟质，微嵌似玉名。相携同命脆，各自恋身轻。

钿盒藏幽魄，双鬟致远情。偶因幻昧迹，馀恨复分明。
与诸生授康节诗道傍石
吴与弼（明代）

好诗歌罢乐忘忧，不管浮生岁月遒。忽意莫春曾此坐，独吟时喜鸟相求。
赠汪泉翁
杨慎（明代）

西土滇云镇，南天执法星。尚书崇禹卫，大雅重周屏。

圣化彰无崇，皇心伫靡宁。分弓弨质绣，挂剑倚潭青。

吉日占风角，凶门背斗刑。威声先象渚，敌忾到麋泠。

玉帐通降表，金标巳勒铭。风驰凌汛扫，火急验灰钉。

春壤重看辟，霄关遂不扃。帝图舆崇拓，玉略俎边经。

勋业今昭鼎，文章旧发硎。调高清瑟倡，名并色丝馨。

芳润三霄露，涛澜六月溟。过都誇騕袅，倾国掩娥娙。

谷响丁丁木，波萦泛泛萍。牺尊出城郭，畅毂驻山亭。

墨许池中洗，歌容泽畔听。真堪慰迟暮，浑欲忘飘零。

信宿惭鸿者，生汪老鹤汀。陈雷千古谊，一羽在仙冥。
寒食拜扫盘桓南城亲友家书所闻见俚歌十首 其三
宋褧（元代）

柳村南路百泉涌，陷车踬马沮洳深。茕茕一僧力负土，治道不成徒苦心。
报国如乖愿归耕宁买田此欧阳公酬杜正献告老
姜特立（宋代）

出仕虽无补，归耕宁买田。
聊将报明主，庶不愧前贤。
山庵
李龏（金朝）

花梨架子定花瓶，一朵红梅对忏灯。贾岛佛前修夜课，卧冰庵主是诗僧。
次韵许深父
张栻（宋代）

日日经行只小园，静搘邛竹听鸣泉。
此时心事何人共，素壁题诗第几篇。
纪梦
释道璨（宋代）

我不褒灵溪，梦向溪边去。
溪绕屋头流，桥通溪上路。
轩窗水面开，水清石无数。
煮茶僧请诗，茶香竹当户。
花笺晕浅红，霜毫脱毛兔。
引笔信手书，波峭含韵度。
置笔喜语客，眼明失沉痼。
梦觉秋满床，残月挂庭树。
病眩二十年，万花舞深雾。
梦中能楷书，以我心念故。
人生孰非梦，百年等是寓。
便欲驱车去，傍溪缚茅住。
但恐秋雨来，溪深不可渡。
次韵杨廷秀郎中游西湖十绝
喻良能（宋代）

裴园亭榭水之滨，草树云烟满目横。
尽日对山仍把酒，兹游绝胜若耶行。
断火谣
苏拯（唐代）

谁谓之推贤，于世何功果。绝尔晋侯交，禁我唐虞火。

国闭檀榆晋，大礼成隳堕。暗室枯槁饭，冷面相看坐。

阳升既非佑，阴伏若为佐。焉冻群生腹，将止天下祸。

但究冤滥刑，天道无不可。鄙哉前朝翊赞臣，

訏谟之规何琐琐。
荔支诗 其一
释今无（明代）

家园话到泪先垂，望断浮云身縻羁。十二年前犹记得，沈香浦上进亲时。
丞相王公挽词
喻良能（宋代）

炎统中兴日，淳熙翊赞功。
宪邦同吉甫，待旦类周公。
一品恩荣重，三朝礼貌隆。
欲知勋业盛，请眎鼎彝中。
会真诗（徐湛真）
云台峰女仙（唐代）

绰约离尘世，从容上太清。云衣无绽日，鹤驾没遥程。
犹子奕来乞酒戏以诗饷之
赵鼎臣（宋代）

滏阳从事如瓠壶，虽如瓠壶中不粗。十围腰腹八尺躯，出行不敢用肩舆。

马壮如牛形虎如，载之喘汗蹶不趋。倒床甘寝鼻辄呼，隐如雷霆惊里闾。

觉来长啸忽轩渠，口吻咳唾出明珠。诋嘲风月戏鸟鱼，捃摭草木穷根须。

大声铿锵金石俱，小声要眇韵笙竽。泠泠清风濯暑馀，玉壶之冰列坐隅。

夷甫卫玠谈玄虚，蒙庄执策算有无。乃知公孙不硕肤，炯如列仙形甚臞。

瑶泉之酒出中厨，时节贡献帝所须，颇亦沾丐及吾徒。

知汝燥吻思江湖，作书亟遣长须奴。焦山未沃东海枯，笑我一勺安可濡。
君不见，简苏徯
杜甫（唐代）

君不见道边废弃池，君不见前者摧折桐。百年死树中琴瑟，

一斛旧水藏蛟龙。丈夫盖棺事始定，君今幸未成老翁，

何恨憔悴在山中。深山穷谷不可处，霹雳魍魉兼狂风。
卜算子·赠乐婉杭妓
施酒监（宋代）

相逢情便深，恨不相逢早。识尽千千万万人，终不似、伊家好。
别千登长道。转更添烦恼。楼外朱楼独倚阑，满目围芳草。
次韵元肃兄汴口阻风
郑獬（宋代）

风阻浪头如駥马，险於天堑欲摧车。
却随宿雁留寒渚，深羡飞云韂碧虚。
对酒客怀真土梗，满船生计只图书。
世无勇奡携之去，不得连鳌作脍鱼。
南乡子
陈师道（宋代）

潮落去帆收。沙涨江回旋作洲。侧帽儿行斜照里，飕飕。卷地风前更掉头。

语妙后难酬。回雁峰南未得秋。唤取佳人听旧曲，休休。瘴雨无花孰与愁。
用陈和父太博韵题江州高远亭四首 其三
袁说友（宋代）

浔阳名郡敢言支，最爱江山左右之。松盖前倾浑似故，诗兵捷右愈称奇。

案头朱墨无多事，亭面东风足四时。相与平分剩遗爱，未饶白傅去时思。
次韵叶硕夫南归见贻二首
李弥逊（宋代）

未挂丹题雁塔中，重来溪上觅筠翁。
相期老眼横遥碧，莫着征筠走软红。
得失漫嗟蝉翼重，才名合见马群空。
三年小度惊人手，未信朱衣也不公。
倣归去来辞
晃逈（宋代）

陶令曾言归去来，解印还家不回首。
屏贵都遗身外名，忘忧酷嗜杯中酒。
白传曾言归去来，了知浮世非长久。
独步逍遥自得场，饮食寝兴随所偶。
罗隐曾言归去来，濩落生涯何所有。
明日船中竹一竿，要学江湖钓鱼手。
晁叟亦言归去来，抗表辞荣养衰朽。
京洛红尘旧满衣，总脱临风都抖擞。
蒋山手种松
王安石（宋代）

青青石上岁寒枝，一寸岩前手自移。
闻道近来高数尺，此身蒲柳故应衰。
述怀
倪灿（清代）

大雅曾传玄窍方，吾家遗业有青囊。逢人敢诩回春手，先泽波流自在长。
秋霖夜忆家（随驾在凤翔府）
韩偓（唐代）

垂老何时见弟兄，背灯愁泣到天明。

不知短发能多少，一滴秋霖白一茎。
次韵道辅丈荆州吟四首
吴则礼（宋代）

田园岁晚欲榛芜，短褐苍颜与世疏。
华屋徒惊栖万卷，伤心投老已捐书。
题城南书院三十四咏
张栻（宋代）

西风夜半摧炎暑，晓看云横天际秋。
时序转移皆妙理，惟应及早戒衣裘。
旅况思亲
尹体震（明代）

强解莱衣别故园，白云南望几烟村。西风忽遇堂前燕，报道三秋尽倚门。
秋日同知州潘赞善朝阳岩闲望归郡中书事
郭昭符（宋代）

白帝呼龙驾云旌，西上金天调玉烛。
九嶷耸黛凝不干，二水飞玉健相续。
紫黄诏换鱼须竹，皂盖朱衫来作牧。
波神一夜收风湍，列缺先秋静林麓。
曾岩照水明朝旭，□□衝崖拥奇木。
山阁吟烟薄暮钟，酒旗拂雨临溪屋。
放歌身外光景促，短续人间片时绿。
金刀莫□□□□，□□长啸□□禄。
梨梅浆酸□才熟，□□新味□□□。
□笋樵素丝□明，□□□□□青玉。
□情去日无羁束，逸思凉飘绕烟谷。
言涉渌水纱裳轻，朱鞅追风桃花速。
回看山下多麋鹿，浩叹□□□鸿鹄。
□来刁斗转分明，永夜公堂守幽独。
□□□□□□□，□金液下缺
句
司马光（宋代）

不肯那钱买珠翠，任教堆插阶前菊
吟窗
邵棠（宋代）

独坐吟残几度春，小窗元不受尘昏。
夜深村落无更点，只把梅花记月痕。
送黔江令严君时与令兄省解同寓京师
符锡（明代）

南金岂不连枝重，家学相承丽藻均。帝里几年同献赋，巴山一骑独将春。

音尘未介云鸿杳，德化俄惊□雉驯。棣萼暂分君莫讶，天涯旋旆即天津。
智贤上人
释祖钦（宋代）

智者必贤，正者不偏。
平坦性地，朗我心天。
折旋俯仰，诸佛现前。
一光同照，万象枞然。
西江月 于湖韵答少谷
张祥龄（清代）

为甚侯封万里，何须药捣千年。云英分载绿蓑船，风紧杨花扑面。

半卷兵书已矣，一篇酒颂依然。胡麻应熟白云天，留得桃花几片。
句
韦处厚（唐代）

缘崖踏石层。
梦玉人引 为吴小钝画慧因绮梦图
吴湖帆（清代）

晚萧萧。正素月静，绣帏飘。绿蚁香浓，怎禁风度春宵。

景熟黄粱，似阮郎、仙坞魂消。一往密盟，愿如漆如胶。

雨遮云护，都不管、清泪溅花梢。曼舞轻歌，枕肩临别多娇。

绮业前生慧，兰因初日忉。猛惊醒，幻耶真，猛隔蓝桥。
余邦英惠小山新芽作小诗三首以谢
陆游（宋代）

正焙如观诗大雅，小山当似变风论。
脱今风格不类古，终有先王礼义存。
邵久中承事挽词三首 其二
孙觌（宋代）

手扶棁杖两眉厖，床下诸生拜老庞。讲肆共推三语妙，诗坛独受百城降。

挥金屡费青钱万，种玉亲收白璧双。一卧遽先朝露尽，便随晨鼓去逢逢。
九日舟中怀郭舜举司马
陈履（明代）

淡淡长空过雁迟，楚天寒色入江蓠。不堪归客孤舟晚，又值深秋九月期。

黄菊未逢知己醉，青山空系故园思。怜君此际登高处，手把茱萸可赠谁。
李念七久不见过二绝 其一
吕本中（宋代）

不随残暑退青蝇，入眼嚣尘渐可憎。静里工夫君莫厌，夜窗重对短檠灯。
北征大功告成纪事 其四
曹鉴伦（清代）

銮舆三驾建霓旌，总为苍生致太平。款塞已闻来万国，受降何用筑三城。

晨回雁碛云迎马，夜渡龙沙雨洗兵。从此殊方归化域，年年争路贡瑶京。
小春
释函可（明代）

九十春光寒梦里，小春敢望暖风回。遥知故里无人处，又是梅花绕屋开。
以酒渴爱江清作五小诗寄廖明略学士兼简初和父主簿 其五
黄庭坚（宋代）

斯人绝少可，白眼视公卿。每与俗物逢，三沐取洁清。

我亦漫浪者，君何许同盟。试问卢溪叟，犹得多可名。
山居五首
释子淳（宋代）

家近乱山根，日高懒启门。
樵歌云外唱，胡曲句前论。
路僻无人到，庭荒有藓痕。
萧萧岩石畔，只麽老烟村。
和罗舜举三首舜梦中得腊酒催诗处春幡剪彩时
廖行之（宋代）

世态醯鸡舞，尘缘野马驰。
眼中惟俗物，梦里是真知。
彩笔神传夜，春池句得时。
渠侬未应愧，百世与风期。
薛道祖寄黄鲁直诗帖赞
岳珂（宋代）

诗以情寄，而拳拳首子侄之示。
又使之宝而勿弃，亦足以见其得意。
题水云村
黄裳（宋代）

水云深处寻幽客，竞把银瓶飞虎珀。坐间玉篆流杯来，时伴桃花献春色。

尘劳不到清樽前，何幸山翁设歌席。人在夕阳方醉时，回首云迷武陵宅。
游香山佛迹
周锷（宋代）

灵山名达蓬，香水霭瞻蔔。
龙只久覆获，云物翳深谷。
拂衣向劫中，神斧断苍玉。
至今天人尊，灵迹印金粟。
颇闻开士识，飞锡隐岩麓。
坐令湖海客，香供走川陆。
巍巍虔报地，色相俨金屋。
缅想旧巾瓶，犹能慰心目。
篮舆访莲社，一笑欣自足。
抚事动幽寻，畴能氓宁辱。
松炉袅如见，余力付棋局。
更觉梦中身，悠然百无欲。
南昌即事
王材任（清代）

章江依旧抱城流，枫叶芦花瑟瑟秋。南浦闲云迎故客，西山暮瑟送孤舟。

一千里外新蓬鬓，四十年前旧酒楼。莫上滕王高阁望，不堪楚尾与吴头。
临江仙
彭元逊（宋代）

自结床头尘尾，角巾坐枕孤松。片云承日过山东。起听荷叶雨，行受芷花风。

无客同羹莼菜，有人为剥莲蓬。东墙年少未从容。何因知我意，吹笛月明中。
感秋怀微之
白居易（唐代）

叶下湖又波，秋风此时至。谁知濩落心，先纳萧条气。

推移感流岁，漂泊思同志。昔为烟霄侣，今作泥涂吏。

白鸥毛羽弱，青凤文章异。各闭一笼中，岁晚同憔悴。
临江仙（西园右春亭新成）
叶梦得（宋代）

手种千株桃李树，参差半已成阴。主人何事马骎骎。二年江海路，空负种花心。

试向中间安小槛，此还长要追寻。却惊摇落动悲吟。春归知早晚，为我变层林。
宿昔
杜甫（唐代）

宿昔青门里，蓬莱仗数移。
花娇迎杂树，龙喜出平池。
落日留王母，微风倚少儿。
宫中行乐秘，少有外人知。
恭和御制西湖绝句 其二
张若澄（清代）

胜地天因驻跸晴，湖光一抹镜中明。风烟淡沲龙颜喜，帆影高悬画桨轻。
西施·苎萝妖艳世难偕
柳永（宋代）

苎萝妖艳世难偕。善媚悦君怀。后庭恃宠，尽使绝嫌猜。
正恁朝后暮宴，情未足，
早江上兵来。
捧心调态军前死，罗绮旋变尘埃。至今想，怨魂无主尚徘
徊。夜夜姑苏城外，当时
月，但空照荒台。
北邙行
王建（唐代）

北邙山头少闲土，尽是洛阳人旧墓。
旧墓人家归葬多，堆著黄旧无买处。
天涯悠悠葬日促，冈坂崎岖不停毂。
高张素幕绕铭旌，夜唱挽歌山下宿。
洛阳城北复城东，魂车祖马长相逢。
车辙广若长安路，蒿草少于松柏树。
涧底盘陀石渐稀，尽向坟前作羊虎。
谁家石碑文字灭，后人重取书年月。
朝朝车马送葬回，还起大宅与高台。
偶书
释德洪（宋代）

屋破不至露寝，食乏不至餐毡。此身投老未死，万事一切随缘。
山中杂诗 其一
邵宝（明代）

一派泉分九窍流，地中窍窍尽通幽。行人到此肠堪断，不用松风满月楼。
太守茶山周治中作大字分韵
韩淲（宋代）

漫兴诗酒里，茶山复何为。使君领客来，达尊亦嘻嘻。

别驾真不领，咳唾墨淋漓。中间章泉叟，胜事徒自知。

寄语桑苧茶，今是春早时。
徐侯寄示古风为别作三绝句往资一笑 其一
朱松（宋代）

胸中戈甲一敌国，笔下篇章万户侯。龙门隐吏绝人处，百事随缘莫莫休。
沁园春·十和·林卿得女
刘克庄（宋代）

莫信人言，虺不如熊，瓦不如璋。为孟坚补史，班昭才学，中郎传业，蔡琰词章。尽洗铅华，亦无璎珞，犹带栴檀国里香。笑贫女，尚寒机轧轧，催嫁衣忙。
好逑不数潘杨。占梦者曾言大秤量。待银河浪静，金针穿了，蓝桥路近，玉杵携将。倩似凝之，媲如道韫，帘卷燕飞王谢堂。恁时节，看孙皆朱紫，翁未皤苍。
传画忠义图
李纲（宋代）

君臣以道合，言出心莫逆。膏泽下于民，美化施无极。

中世此道衰，言如水投石。义士以死争，直谏或有益。

折槛制留今，断鞅事存昔。当车血污轮，伏蒲涕沾席。

昭然贯日诚，屹尔回天力。谁将丹青手，图此忠义迹。

传之置坐隅，能使懦夫激。斯人不复见，壮哉古遗直。
鹧鸪天·元夕有所梦
姜夔（宋代）

肥水东流无尽期。当初不合种相思。梦中未比丹青见，暗里忽惊山鸟啼。
春未绿，鬓先丝。人间别久不成悲。谁教岁岁红莲夜，两处沉吟各自知。(沉 同：沈)
答皇士见怀 其二
潘柽章（清代）

飞腾前辈早升堂，零落遗编赖表章。一代雅音归正始，千秋润色愧三长。

荀生余力传《申鉴》，陆子何心著《辨亡》。自谓整齐非妄作，名山副本待君藏。
【双调】水仙子_访梅孤山苍
张可久（元代）

访梅孤山
苍苔封了岁寒枝，翠袖闲来日暮时，黄昏说尽平生事。西湖林处士，想当年鹤骨松姿。花下孤山寺，水边新月儿，慰我相思。
湖上晚归二首
桃花马上石榴裙，竹叶樽前玉树春，荔枝香里江梅韵。风流比太真，索新词缠住诗人。醉眼中银汉，歌声度锦云，凉月黄昏。
佳人微醉脱金钗，恶客佯狂饮绣鞋，小鬟催去褰罗带。花寒月满街，荡湖光影转楼台。未了鸳鸯债，枉教鸥鹭猜，明日重来。
清明小集
红香缭绕柳围花，翠柏殷勤酒当茶，游春三月清明假。香尘随去马，小帘栊绿水人家。弹仙百六幺遍，笑女童双髻丫，纤手琵琶。
苏堤晚兴
翠帘堤上小肩舆，乌帽风前醉老夫，浸冰壶云锦高低树。笑王维作画图，步凌波红粉相扶。罗裙酒污，兰舟棹举，月上西湖。
湖上小隐二首
自由湖上水云身，烂漫花前莺燕春，箫疏命里功名分。乐琴七桑苎村，掩柴门长日无人。蕉叶权歌扇，榴花当舞裙，一笑对樽。
梦随流水过的滩，卖地闲云山故山，倚筇和靖坟前看。把梅花多处拣，志深深茅屋三间。歌白石烂，赋行路难，紧闭柴关。
春行即事
绿笺香露洒蕉花，翠线晴风绽柳芽，游人三月湖山下。大桥边争系马，江南第一所繁华。金碧王维画，管弦苏小家，酒船回落日归鸦。
孤山宴集
长桥卧柳枕苍烟，远水揉蓝洗暮天，画图千古西施面。相逢越少年，问孤山何处通仙？否与二三子，来游六一泉，载酒梅边。
【双调】折桂令
湖上寒食
雨霏霏店舍无烟，榆荚飞钱，柳线搓绵。绿水人家，残花院落，美女秋千。沽酒春衣自典，思家客子谁怜？第一桥边，恋住流莺，不信啼鹃。
湖上道院
鹤飞来一缕青霞，笑富贵飞蚊，名利争蜗。古砚玄香，名琴绿绮，土釜黄芽。双井先春采茶，孤山带月锄花。童子谁家？贪看西湖，懒诵南华。
酒边即事
莺莺燕燕相亲，幸有名园，著我闲身。竹点诗痕，花消酒困，柳拂歌尘。锦帐里团香弄粉，画楼前访雨寻云。不负青春，谁共佳人，相约黄昏？
避暑醉题
俯沧波楼观烟霞，胜览方舆，独占繁华。彩舰轻帘，银鞍骏马，翠袖娇娃。十里香风酒家，一川凉雨荷花。醉墨涂鸦，题遍红楼，倒裹乌纱。
次韵石林见贻绝句四首
韩元吉（宋代）

平昔勋名步玉除，碧油幢下见悬车。
定知他日平泉记，不数当年种树书。
卜算子
沈瀛（宋代）

只管要参禅，又被禅萦绕。好笑西来老秃奴，赚了人多少。

你待更瞒咱，咱也今知晓。只这喃喃说底人，又被傍人笑。
剑门关
何甫（宋代）

一门横大道，双剑插长空。鼓铸非人力，磨砻任化工。
贺山
徐灼（宋代）

昔人来隐遁，兹山始得名。
岩扃锁积翠，石罅流余清。
花石今何在，菁茅久已生。
为言唐贺老，千载有殊情。
既游东山乘月登舟至曹娥江
喻良能（宋代）

虞江波上一帆风，天水澄明夜色空。
古体诗成岩影里，新醅酒酌月明中。
吚哑两桨止还作，欸乃数声西复东。
尘滓此时无一点，恍疑身在水晶宫。
嵇康小舞词
钱易（宋代）

薛九三十侍中郎，兰香花态生春堂。
龙盘王气变秋雾，淮声哭月浮秋霜。
宜城酒烟湿羁腹，与君强舞当时曲。
玉树遗辞莫重听，黄尘染鬓无前绿。
我闻襄阳白铜鞮，荒情古艳传幽悲。
凄凉不抵亡国恨，尘中苦泪飞柔丝。
洛阳公子擎银觞，跪奴和曲生辉光。
茂陵旅梦无春草，彤管含羞裁短章。
自道林寺西入石路至麓山寺，过法崇禅师故居
刘长卿（唐代）

山僧候谷口，石路拂莓苔。深入泉源去，遥从树杪回。

香随青霭散，钟过白云来。野雪空斋掩，山风古殿开。

桂寒知自发，松老问谁栽。惆怅湘江水，何人更渡杯。
飘风荆溪
敖陶孙（宋代）

船头月浑云不度，转眼光阴遽如许。
江湖无地寄风威，短蓑遗作胡旋舞。
还将老病入孤舟，碧波为人生白头。
阑中五更鹅鸭乱，老鱼画肚起长算。
春日芸香小阁燕坐偶成二首 其二
苏葵（明代）

庭草青青长欲齐，道人情性亦濂溪。绝无野马侵窗几，惟有光濂拂杖藜。

报喜报晴鳷鹊噪，呼云呼雨鹁鸠啼。平生颇识闲滋味，傲睨乾坤日未西。
雨雪
韩淲（宋代）

雨雪春将半，山寒涧溢时。谁题五字句，我得一篇诗。

淡泊情何远，绸缪味愈迟。閒中且陶写，治国有安危。
送余立人归江宁寿其尊人余澹心
释今无（明代）

塞上书归日，吴门雪落时。言寻高士宅，远共白云期。

流水逢游子，吟诗得白眉。柳条兼鹤算，持赠慰庭帏。
清平乐·春归何处
黄庭坚（宋代）

春归何处？寂寞无行路。若有人知春去处，唤取归来同住。
春无踪迹谁知？除非问取黄鹂。百啭无人能解，因风飞过蔷薇。(问取 一作：唤取)
和性之见寄韵
胡仲参（宋代）

窗烛销残转寂寥，柴门无复野僧敲。
偶来枕上吟诗就，记向心头欠笔抄。
鸣笔数声疑雪片，寻梅清梦到山坳。
世情云雨多翻覆，谁是江湖耐久交。
木鱼
释清远（宋代）

无端击此沟中断，钟鼓相参无杂乱。能闻所闻非二缘，以此及此通回换。

凡夫何故作追攀，达士若为成智观。可怜流入萨婆若，醉眠尚尔排鱼贯。
秋暑过施寺少憩至夜半山月朗然
韩淲（宋代）

松梢片月见流行，夜半青山白露横。不是閒人爱幽处，秋来纷扰饱曾更。
代为其亲寿
李曾伯（宋代）

十载青油驻岘山，屹如一柱倚人寰。
身畴雨足春犁乐，榆塞风清夜柝闲。
威望龙堆毡帐外，动名麟阁鼎彝间。
命圭指日催裴度，乐府无烦唱玉关。
简苏训直判院庄器之贤良
陆游（宋代）

行尽天涯白发新，槿篱竹屋著闲身。
读书达旦失衰病，食菜终年安贱贫。
正使寄声无薛孟，不妨同里有荀陈。
从今杖履时相过，花柳村村次第春。
登虎丘千顷云和聂大年韵
林廷选（明代）

风日清时憩此亭，吟眸望入碧云屏。金精既散虎文炳，剑水空云龙气腥。

张祐集中诗寡和，生公台下法谁听。凭栏不尽登临兴，独喜桑麻四野青。
端阳后二日何瑞虞龙周勚何龙友诸子过集紫芝园同家霞举幼度桢卿有开文度分赋席上赋四首 其一 得云字
伍瑞隆（明代）

如此新醪且共醺，幽期三日两逢君。谈天尚挟怀中雨，作赋先逢袖里云。

入座竹声寒滴沥，近人山色昼氤氲。怀湘更好扁舟去，溪上云涛涨不分。
饮散呈主人
韦庄（唐代）

梦觉笙歌散，空堂寂寞秋。更闻城角弄，烟雨不胜愁。
观瑞香杏花二首·瑞香
王洋（宋代）

陌上春风已半酣，薰笼院静怯轻寒。
织成花锦传香密，养就娇羞对客人。
山路不知清梦远，宫衣犹惜旧花残。
若将品第分高下，须向芝兰格外看。
方太君生朝四首
项安世（宋代）

夹钟琯里听春声，天上箜篌次第鸣。
数到一弦弦足处，孟家机畔庆长生。
台湾近咏十首呈巡使黄玉圃先生 其十
蓝鼎元（清代）

台湾虽绝岛，半壁为籓篱。沿海六七省，口岸密相依。

台安一方六，台动天下疑。未雨不绸缪，侮予适噬脐。

或云海外地，无令人民滋。有土此有人，气运不可羁。

民弱盗将据，盗起番亦悲。荷兰与日本，眈眈共朵颐。

王者大无外，何畏此繁蚩。政教消颇僻，千年拱京师。
恋绣衾 其一
陆游（宋代）

不惜貂裘换钓篷。嗟时人、谁识放翁。归棹借、樵风稳，数声闻、林外暮钟。

幽栖莫笑蜗庐小，有云山、烟水万重。半世向、丹青看，喜如今、身在画中。
雪后 其三
许月卿（宋代）

雪浏浏时逢晓日，水粼粼处识春风。天公留取峰头雪，与作人间别样春。
水友续辞 慈菰
王质（宋代）

我取友兮得慈菰，秋水才没藏莎馀。并州剪刀聊藉姑，剪得閒花閒子疏。

燕摇尾，龙掀须，所思兮可与娱，秋波索索秋声孤。
仙水洞
赵抃（宋代）

路入云端步步轻，洞中滑溜一泓清。不逢真侣仙踪在，犹喜磨崖纪姓名。
南辕杂诗一百八章 其三
姚燮（清代）

知交有新故，相爱何浅深。欢笑不敢涕，恐伤行者心。

千言尽杯不，视我弦在琴。广土下平坦，皇天上昭森。

生谁异晨夕，山川无堕沈。愿葆龙虎息，鍊汞非黄金。
晚起
白居易（唐代）

卧听冬冬衙鼓声，起迟睡足长心情。
华簪脱后头虽白，堆案抛来眼校明。
闲上篮舆秉兴出，醉回花舫信风行。
明朝更濯尘缨去，闻道松江水最清。
高堂山兜率寺
文同（宋代）

孤绝不可状，此山余旧闻。
因官多暇日，与客到深云。
门外一尘断，座中千里分。
劳生当自去，缭绕下西曛。
宫词 其十三
张公庠（宋代）

仙籞梅开淡淡春，夜来微雨渗轻尘。风和日暖难凋落，不怕倚楼吹笛人。
狎鸥亭诗
夏竦（宋代）

元化平分荷大钧，左符新刻玉为麟。
南湖特地栽桃李，拟伴沙鸥过十春。
赞历代天师 第二十四代讳正随字宝神
白玉蟾（宋代）

人在犁锄烟水乡，结茅高卧小松岗。敕封真静先生号，一卷仙经一炷香。
八狱第一百二
文天祥（宋代）

劳生共乾坤，何时有终极。
灯影照无睡，今夕复何夕。
和王弱翁七首
彭龟年（宋代）

地熟桑麻易，村深气象醇。
此行真不恶，今日似阳春。
雨夜书事
寇准（宋代）

离人听积雨，滴滴动乡心。
故国程犹远，重门夜正深。
气昏蒙烬烛，巢冷语栖禽。
遥想江南岸，馀花委故林。
寄兰屋府教
释云岫（宋代）

入门便有湘江意，数米幽香见屈原。
萧艾若教同一色，清标不在座中看。
临川送别
卢僎（唐代）

秋郊日半隐，野树烟初映。风水正萧条，那甚动离咏。
任价玉馆东园十题 寒亭
释德洪（宋代）

欲问春消息，苍茫嫩日斜。茅檐聚喧雀，栗林栖暮鸦。

絮袍裹足坐，得句往往佳。忽起步微月，呵手拗梅花。
偈
释光祚（宋代）

东家李四婆，西家来乞火。
门外立少时，嗔他停滞我。
恶发走归家，虚心屋里坐。
可怜群小儿，终日受饥饿。
有眼不点晴，空锁髑髅破。
赠玉岩
张商英（宋代）

四围岩谷上通天，岩底幽人抱腹眠。不羡庄鹏抟九万，肯随齐客列三千。

养成白雪高歌调，散尽黄金有简编。野鹿今朝入城市，为余有意下林泉。
多丽
高登（宋代）

人间世，偶然攘臂来游。何须恁、乾坤角抵，又成冷笑俳优。且宽心、待他天命，谩鼓舌、夸吾人谋。李广不侯，刘蕡未第，千年公论合谁羞。往矣瓦飘无意，甑堕懒回头。真堪笑，直钩论议，圆枘机筹。

幸斯道、元无得丧，壮心岂有沈浮。好温存、困中节概，莫冷落、穷里风流。酒滴真珠，饭钞云子，醉饱卧信缘休。归去也，幅巾谈笑，卒岁且优游。循环事，亡羊须在，失马何忧。
病假中南亭闲望
白居易（唐代）

欹枕不视事，两日门掩关。始知吏役身，不病不得闲。

闲意不在远，小亭方丈间。西檐竹梢上，坐见太白山。

遥愧峰上云，对此尘中颜。
送棋客
陆龟蒙（唐代）

满目山川似势棋，况当秋雁正斜飞。

金门若召羊玄保，赌取江东太守归。
同袁副使游西城 其一
杨弘道（元代）

杖藜徐步小溪傍，属玉双飞水满塘。乔木苍烟馀故国，败荷衰柳更残阳。

惜无浊酒供秋兴，谁借扁舟趁晚凉。再约小亭终一到，与君连日倒壶觞。
舜韶新
晁端礼（宋代）

晨光射牖，新燕子、一一穿帘飞去。露晞鸳瓦，萧瑟风生琼宇。香篆烟消昼永，锁深院、留花半吐。映绛绡、冰雪肌肤，自是清凉无暑。

浮荣河用萦怀，冷笑看、车马喧喧尘土。地偏心远，终日何妨扃户。一枕江南好梦，泛孤棹、轻烟细雨。被数声、幽鸟惊回，砌下槐阴亭午。
和梅挚北池十咏
蒋堂（宋代）

池上有垂柳，烟笼濯濯枝。
芳根逢茂育，老翠胜平时。
体弱因风舞，词清入笛吹。
金城久不到，遥想欢羁离。
余遭兵变诸君携具慰劳小集园亭作
皇甫汸（明代）

先人敝宅近成墟，别业犹存三亩馀。竹下酒肴劳客载，花间门径拟亲除。

但令沉饮深衷见，莫遣交情病里疏。臧谷亡羊均是累，可须重问士安书。
戚子云袖诗见过且笃叙先祭酒与先人同朝之雅意甚古用韵为谢
牟巘（宋代）

白发祭酒公，仪刑古君子。多士所共敬，岂独桑与梓。

吾翁幸同朝，辇路时并辔。流风日以邈，追慨徒倚徙。

子云笃世谊，朅来自槜李。念我一破庐，落落荒城址。

遗以五朵云，置之五云里。我是老祠官，未忘镜湖水。

握手更细论，书味渊以旨。嘉问有青衿，十载诗千纸。
【南吕】四块玉 闲适
关汉卿（元代）

意马收，
心猿锁。
跳出红尘恶风波。
槐阴午梦谁惊破。
离了利名声，
钻入安乐窝，
闲快活。
忆昔行 其二
陈士忠（明代）

返魂无计续湘英，欲写蛾眉愁未成。却有钟情迈今古，累累青冢为君营。
题石瓮寺
范朝（唐代）

胜境宜长望，迟春好散愁。关连四塞起，河带八川流。

复磴承香阁，重岩映彩楼。为临温液近，偏美圣君游。
句 其十一
赵佶（宋代）

危楼日暮人千里，攲枕风秋雁一声。
春日词五首
欧阳修（宋代）

宫坛青陌赛牛回，玉琯东风逼晓来。
不待岭梅传远信，剪刀先放彩花开。
游圣水寺偶成
蔡逸（宋代）

尽日苦征赋，公馀散霁怀。
塞云生古厂，宿雨溜悬岩。
鸟倦晨犹伏，僧眠午未斋。
高人莫相笑，仙尉亦吾侪。
登蒲涧寺后二岩三首
李群玉（唐代）

五仙骑五羊，何代降兹乡。涧有尧年韭，山馀禹日粮。

楼台笼海色，草树发天香。浩啸波光里，浮溟兴甚长。

行尽崎岖路，惊从汗漫游。青天豁眼快，碧海醒心秋。

便欲寻河汉，因之犯斗牛。九霄身自致，何必遇浮丘。

南溟吞越绝，极望碧鸿濛。龙渡潮声里，雷喧雨气中。

赵佗丘垄灭，马援鼓鼙空。遐想鱼鹏化，开襟九万风。
次韵萧元隆见寄二首 其一
刘才邵（宋代）

国朝制策得群贤，隆栋才高异众椽。温诏久颁崇旧典，英辞初喜见新编。

伫登文陛三层峻，还寄家声万古传。圣主忧民收远策，欲令枕奠得安眠。
清明雨不果出
孔平仲（宋代）

雷势黑飞天马阵，雨声狂播铁林鎗。清明节物都谁赏，寂寞无聊恋故乡。
读传灯录
史肃（金朝）

闭户懒不出，真成住夏僧。肝肠虽自苦，面目得人憎。

处世若大梦，学禅犹小乘。早知文字误，更用读传灯。
哭妹 其一
冯如京（清代）

大节甘心死，沉河无一言。寒江流积恨，明月吊孤魂。

两岸啼鹃血，千秋怨女冤。夜风吹冷骨，不复葬家园。
送余林二生赴举
赵抃（宋代）

并游攀逸轨，两喜擅佳声。鹄志一千里，鹏图九万程。

青云今共上，白水旧齐盟。圣主君堪羡，连镳去策名。
游天通真身塔
古成之（宋代）

洁志澄高塔，西南对海城。
一真虽有相，万法本无生。
梅雨侵窗冷，天风入海清。
临回慵更语，祖意自分明。
和答董桂岩同年 其一
贺钦（明代）

谢病归来已十霜，閒中养就野夫狂。每寻瑶草和成药，自剪青荷制作裳。

几曲枯桐秋月白，一竿修竹暮烟苍。镜湖原是吾家水，还拟扁舟泛渺茫。
句
方城高士（宋代）

莫讶杖藜归去早，家山闲却一溪云。
次韵戏族兄存耕翁再纳宠姬
汪炎昶（宋代）

香风轻漠绣帘春，乐事从来不厌新。
已有昭华君未惬，若逢嫫母我独珍。
虚烦设醖长为客，幸不闻歌足恨人。
欲赋高唐追宋玉，终嫌想像未如亲。
鄂州节推陈荣绪惠示沿檄崇阳道中六诗老懒不能追韵辄自取韵奉和 其四 再登莲落
黄庭坚（宋代）

邑下羹不和，幕中往调护。纷争非士则，各使捐细故。

颇忆郗参军，能令公喜怒。应知鞅掌车，历尽崔嵬路。
燕归梁
晏殊（宋代）

金鸭香炉起瑞烟。呈妙舞开筵。阳春一曲动朱弦。斟美酒、泛觥阳。

中秋五日，风清露爽，犹是早凉天。蟠桃花发一千年。祝长寿、比神仙。
夜同孟韬诸子集白雪山房得云字
胡应麟（明代）

画戟清香上紫云，西园明月坐絪缊。三年桂树尊前别，一夜梅絪笛里闻。

白雪斋中人渐老，黄金台上客成群。朝来太史占星聚，灿烂干将易水濆。
居陋巷为江西易居隐者题
王缜（明代）

居陋巷，柴门草径沙石壮。上倚悬崖高百丈，下瞰寒流低涨。

藤萝盘郁青垂障，竹木交枝势欲放。渔人夜歌樵晚唱，四时花鸟难描状。

陋巷居人真跌宕，不事王侯事高尚。才名可是柴桑翁，襟怀直在羲皇上。

诗慢吟，酒新酿，兴起不知天浩荡。但道晞颜亦颜徒，管甚尘间忙得丧。

人生志，即安畅，何必万里长风破巨浪。
剪芦藩出木犀二绝 其一
周紫芝（宋代）

小窗幽绝为谁通，分得清阴落坐中。可笑森严木居士，肯来相伴竹坡翁。
飞泉洞
韩淲（宋代）

飞泉洞边人意閒，白云流影山空寒。角巾野服曳筇杖，谁著此身天地间。
句
百醉老人（宋代）

中原戎马场，故国虎狼窟。言归成默伤，念之中心慄。
青玉案 泛大江
黎廷瑞（宋代）

巨舟双橹鸣鹅鹳。千万顷、玻璃面。宇宙浮萍堪永叹。

黄唐开辟，秦隋争战。不把江山换。

芦花新雪秋撩乱。何处渔舟起孤筦。一片古愁萦不断。

平沙矮树，溪烟荒岸。落日西风雁。
题愍孝庙次王龟龄韵
喻良能（宋代）

曹娥卓行传丰碑，越人往往贵女儿。
建炎蔡氏有孝子，事比孝子尤环奇。
自从结发读书史，倜傥不受靮与羁。
乃翁诖误落囹圄，疚心疾首泣以悲。
胡能安坐视父击，朝暮哀诉当旌麾。
府公傥许赎父罪，名隶卒伍所不辞。
不然奋身事征讨，赳赳勇力犹可施。
黄堂沈深身则微，虽有诚恳无人知。
归来静默心语口，此事感悟当以尸。
临河勇决不复顾，纯孝宁不由天资。
缇萦上书解刑网，言虽迫切身无亏。
文本理寃由一赋，孰与捐命如含饴。
杀身成仁古所罕，殆类饿踣齐与夷。
事闻黄屋亦动色，亟诏立祠河水湄。
嗟嗟玄应固不朽，万口至今皆一词。
东嘉夫子好事者，作歌登载仍吁嘻。
异时国史编宋雅，人间重见白华诗。
止顿 其二
弘历（清代）

夜雨连明霏细丝，因教停憩众情宜。乍分忽合云容幻，低阜高峰毕献奇。
寒食
李石（宋代）

街头春柳弄疏柔，闭户何曾一醉谋。
只道将家对寒食，三千风雨隔松楸。
句
孙山（宋代）

难足斜分三道水，蛇腰慢转一条街。
张元览追和东坡咏梅要予同赋
李处权（宋代）

江空月挂疏梅村，生香湔祓何郎魂。
亭亭自是尘表物，玉质敢有烟埃昏。
西州风土似南国，高树缭台丞相园。
居然志士节独若，炯若德人颜更温。
至今往往入幽梦，梦去折花迎朝暾。
寇来一炬半月红，伤心无处求朱门。
君知行乐不可缓，中圣友贤余勿言。
侍郎堂西腊前破，唤取我辈斟窪樽。
晦日游大理韦卿城南别业四声依次用各六韵
王维（唐代）

与世澹无事，自然江海人。侧闻尘外游，解骖fL朱轮。

平野照尘景，上天垂春云。张组竟北阜，泛舟过东邻。

故乡信高会，牢醴及佳辰。幸同击壤乐，心荷尧为君。

郊居杜陵下，永日同携手。仁里霭川阳，平原见峰首。

园庐鸣春鸠，林薄媚新柳。上卿始登席，故老前为寿。

临当游南陂，约略执杯酒。归欤绌微官，惆怅心自咎。

冬中馀雪在，墟上春流驶。风日畅怀抱，山川多秀气。

雕胡先晨炊，庖脍亦云至。高情浪海岳，浮生寄天地。

君子外簪缨，埃尘良不啻。所乐衡门中，陶然忘其贵。

高馆临澄陂，旷然荡心目。淡荡动云天，玲珑映墟曲。

鹊巢结空林，雉雊响幽谷。应接无闲暇，徘徊以踯躅。

纡组上春堤，侧弁倚乔木。弦望忽已晦，后期洲应绿。
次韵何起岩喜雨
许及之（宋代）

龟坼高田畦渴雨，何取尸臣守兹土。抽毫擢发控深衷，羽衣拜章夜当午。

天门岧峣洞九重，玉几哀矜迥三拊。守臣有罪固合诛，农夫在勤亦良苦。

去年旱荒有积仓，今年饥歉将空庾。通宵洒润祇若丝，明发屯云俨安堵。

初惊大点来莫当，俄即翻盆流孰禦。旧雨相过忆去年，坐视排檐亦如许。

我惭历历洗心源，君喜津津见眉宇。瑰章杰句助欢呼，石燕商羊俱鼓舞。

急须似吸举深杯，莫负如渑写甘㴻。
挽李教授
王义山（宋代）

偏是书生赋分悭，生平受用只儒酸。
非无热处可炙手，禁得寒时做冷官。
乃父向年已科目，好儿今日又衣冠。
期颐上寿古来少，归去关山雾雨漫。
秋日遣兴
刘礼淞（清代）

山山翠色入孤城，雁外寒云独云轻。十载世情看日澹，四时天气爱秋清。

簿书间自嚣风变，楼阁凉从夜雨生。桂影婆娑香万斛，芳醪那计举瑶觥。
句
释晓莹（宋代）

谁教併向此中见。
次邦宪宣德红梅诗韵
吴颐（宋代）

玉骨冰肌冷照人，匀红轻浥绛罗巾。
更无凡木能争艳，定向壶罗别得春。
久稔新诗能写物，须知樽酒可藏真。
寄声闭户英夫子，体取居尘不染尘。
五言集句十首 其六 平溪驿舍
卢龙云（明代）

危阁寻丹嶂，千峰住晚晖。秋林新叶落，高树早凉归。

远思两乡断，单栖百虑违。桃源几家住，寂寞掩荆扉。
次韵道卿瑞香
周紫芝（宋代）

春意催花不自禁，紫团犹复畏轻阴。兰荪有意窥芳馥，桃李含轻漫浅深。

斗鸭并栏风冉冉，红油垂幕月沉沉。任郎便是花东道，不学香山梦后寻。
寄李叔器兼寄毛伯明张王臣康叔临三首 其一
赵蕃（宋代）

春水满时春草生，春风日日上江亭。蘋花采得从谁寄，空送沅湘入洞庭。
寄周昭礼
赵蕃（宋代）

都城饮别四年余，寥阔无因问起居。
闻道客游犹往昔，不知生理比何如。
谩从诗卷追还往，肯向书筒计密疏。
折得梅花睇江水，驿程千万渺愁予。
羌俗
李新（宋代）

卜占遵火兆，诅拆谨归诚，
渡笮苍猱捷，旋碉墨蚁轻。
养生茶作命，据险石为城。
纵去擒来事，无人是孔明。
绍兴亲享明堂二十六首 其十七 皇帝还小次用《仪安》。
郊庙朝会歌辞（宋代）

匏尊既举，秸席未移。有德斯顾，靡神不娭。物情肃穆，天宇清夷。

宅中受命，永复邦基。
衡山福严寺二十三题为梓上人赋 其八 砖镜亭
张翥（元代）

曹溪一祖后，衡岳世多贤。分得灯相续，提将印密传。

法音风万籁，禅性月中天。珍重磨砖喻，微机要自诠。
太白楼 其一
李贽（明代）

世事真同水上浮，金龟好换酒家愁。山东李白今何在，城下惟瞻太白楼。
赠钱思权 其一
徐积（宋代）

好笑两学官，果然作不了。子去恐无船，我眠幸有草。

君看野田中，閒花亦不少。昨日有人来，赠我吟诗藁。
与友人对酒吟
杜荀鹤（唐代）

凭君满酌酒，听我醉中吟。客路如天远，侯门似海深。

新坟侵古道，白发恋黄金。共有人间事，须怀济物心。
偈颂二百零五首
释正觉（宋代）

白云之宾青山伴，位里借功看互换。
无底合盘转手擎，穿心碗子通身饭。
四日雪坐间有江梅水仙花因目曰三白 梅花
王十朋（宋代）

孤标相对楚天涯，寒不能威意自佳。消得广平公援笔，此花真是铁心花。
长椿寺明孝纯刘太后像
韩是升（清代）

长椿古寺斜阳里，钟板萧条增暮寒。香火一龛孝纯后，庄严七宝比丘冠。

未经浩劫图遗像，犹幸先期奉佛坛。百六十年题字在，如何都作九莲看。
时迈
佚名（先秦）

时迈其邦，昊天其子之，实右序有周。薄言震之，莫不震叠。怀柔百神，及河乔岳，允王维后。

明昭有周，式序在位。载戢干戈，载橐弓矢。我求懿德，肆于时夏，允王保之。
张明叔兄弟雨中见弄水轩投壶财酒薄暮而散斗
司马光（宋代）

喜君午际来，凉雨正纷泊。
呼奴扫南轩，壶席谨量度。
轩前红薇扫，蒙下鸣泉落。
必争如五射，有礼异六博。
求全怯垂成，倒置畏反跃。
虽无百骁巧，且有一笑乐。
交飞觥酒满，强进盘飧薄。
苟非兴趣同，珍肴徒绮错。
点绛唇 萤火
沈佩（清代）

素影翩翩，池塘雨过明如霁。乱飘香砌。几点星光细。

露冷风轻，寂寂重门闭。更深矣。照人无寐。独伴寒蛩语。
云山诗送正之
王安石（宋代）

云山参差碧相围，溪水诘曲带城陴。
溪穷壤断至者谁，予独与子相谐熙。
山城之西鼓吹悲，水风萧萧不满旗。
子今去此来无时，予有不可谁予规。
冬夜辱韩参知见过即席赋赠得柏梁体一首
林大春（明代）

生不愿封万户侯，但愿一识韩荆州。苍山碧海空悠悠，白日青荆愿始酬。

相逢意气凌清秋，龙光烁烁干斗牛。忆昔韩侯侍冕旒，垂绅正色立螭头。

手奉丹书下御楼，王侯抗礼迎道周。高标直节谁能侔，金章紫绶临荒陬。

于蕃于宣申伯俦，大岭之东湛恩流。江湖廊庙关离忧，神交气合非强求。

灯前细论听吟讴，一谈一笑皆坟丘。黄唐盛际臻鸿休，麟出瑞世凤来游。

伊予既觏美且修，深宵忘却千古愁。新月微茫风飕飕，揽衣起视思貂裘。

士遇知心怀壮猷，安能屈曲希巢由。
至日依韵和老杜五首 其二
邹浩（宋代）

蛮风吹鬓鬓毛斑，非复登楼旧日颜。上主亦应怜久窜，孤臣尤切望今还。

金鸡欢动栏杆外，綵服光生骨肉间。归去此恩何以报，惟将香火祝南山。
发岩顶谒靖应祠
王洋（宋代）

独寻空翠到仙家，夹路时传数里花。
欲快平生无碍眼，烟霞顶上看烟霞。
新热送同邸归客有感二首
杨万里（宋代）

日日思亲未拜亲，何时乞我自由身？
同来客子送归尽，更送後来无数人。
送袁和叔尉江阴
楼钥（宋代）

澄江少日曾经行，高城傍有长江横。
君山特立江之汀，下瞰淮甸一掌平。
申港引潮深无声，万顷灌注滋农耕。
战国今几二千龄，黄歇此地犹垂名。
旧以邑属南兰陵，疲於奔命吏失宁。
今焉裂地为专城，独当一面行双旌。
井市虽小民厚生，四十万缗输赋征。
舶商辐凑众货赢，牒诉简省官曹清。
一邑负郭相依凭，守宰同僚齐弟兄。
脉络贯通易尽情，慰职无卑近编氓。
坐阅是否真权衡，傍郡孔道困将迎。
我乃静趣如郊坰，安舆并行人子荣。
况有海错供庖烹，河肫鲥鮆鲜不腥。
车螯蛤蟹均藜羹，夫君传家有典刑。
父子知己人一经，诗书满门不慙卿。
岂羡汉士黄金籯，荐口久已彻帝京。
九万自此开鹏程，平生寒窗照短檠。
兴亡千古无遁形，妙年射策当彤庭。
归领后生为主盟，友朋讲习诚专精。
世故多端须饱更，京口直下连沧溟。
官府阔稀行旅惊，边头久无夕烽青。
要在弹压潢池兵，簿书期会勤经营。
人物酬应审重轻，一言行之可终身。
谨毋失己毋失人，赠人以言岂吾能。
颇尝於此三折肱，举以送君君试听。
次韵送应秀才往池舒二州
项安世（宋代）

瑶琴弹古曲，何事有哀音。
客子道途远，棘人霜露深。
齐山同雁宿，天柱共猿吟。
二牧高人问，归来满孝心。
山居即事
吴湘（清代）

结庐幽境尽堪誇，青嶂疏篱一径斜。客到茶炉烧木叶，春来柴担斫山花。

白云深处环多岭，绿树丛中只几家。待到三秋枫似锦，高人亦自爱停车。
追忆颍亭汎舟寄阳翟诸友
李献能（金朝）

十月冬气寒，清霜殒群木。轻舟汎颍水，微风吹野服。

信流不知还，石艇横老玉。苔花锦斓斑，悬溜珠䍡𦌉。

颇离廛市杂，倒泻轩裳俗。岁月今几何，春草萋以绿。

怀归剧饥渴，仰羡双飞鹄。矫首九山云，迢迢伤远目。
紫笑
徐集孙（宋代）

雨湿晴烘乃破悭，时闻旖旎度檐间。
不知失笑缘何事，每对薰风自赭颜。
夜到渔家
张籍（唐代）

渔家在江口，潮水入柴扉。
行客欲投宿，主人犹未归。
竹深村路远，月出钓船稀。
遥见寻沙岸，春风动草衣。
子应赠蜀中石刻十卷诗以谢之
王十朋（宋代）

金华石刻满西州，不惜明珠辄暗投。诗泣鬼神追雅颂，义深君父妙春秋。

随身连轸崔评事，插架悬签李邺侯。扫室焚香读终卷，光芒万丈照螺洲。
次云林韵题耕云东轩读易图三首 其二
吴镇（元代）

高人相对东轩下，竟日曾无朝市言。几卷图书几竿竹，天香冉冉泛芳尊。
端砚
李朴（宋代）

岩石凝清粹，端然绝世珍。
清世轻楚玉，色润胜燕珉。
蒋溥进所作塞外杂咏依韵和之 其三 马绊
弘历（清代）

伯乐偏虞马易驰，维连以绊出奇思。除将麋鹿难为系，任是骅奇亦设羁。

卓立试嘶清夜月，恣眠常忆白莎陂。絷之亦欲饫之节，此事惟应善牧知。
金缕曲·壬午除夕，七九自省
萧萐父（唐代）

寂寂常关内。有娇儿、懵懵莽莽，呱呱坠地。七九流年如逝水，不觉垂垂老矣。

漫回首、此生无悔。锦里琴书岷峨雪，酿就诗魂莹粹。

墨池畔、虹飞飙起。慷慨燃心春雷颂，更纵横、稷下多英气。

罗浮梦，青城美。凯歌欢舞迎新纪。谁料得、征途曲折，抑朱扬紫。

踏过劫波风骨健，默指天心梅蕊。拼余热、泞耕不止。

毕竟知交多处士，竹林下、煅灶犹堪睡。虎溪笑，谁能会。
因客说秋秫水伤复用前韵
陈傅良（宋代）

风鲙不须盐豉好，霜螯须著酒船深。无由种秫求旁舍，旁舍秋螟已蠹心。
再上湘江
柳宗元（唐代）

好在湘江水，今朝又上来。
不知从此去，更遣几年回。
流寓江南杂诗 其一
宋育仁（清代）

金屋无人镇掩门，当时藏泪恃君恩。君王薄命还辞庙，却对宫娥溅泪痕。
采芳园六咏 其二 搴芳亭
张元凯（明代）

白露零木兰，清沚浮菡萏。众芳何缤纷，朝搴与夕揽。
和邵不疑校理蒲州十诗·涌泉石
司马光（宋代）

苍然片石寒，百道飞泉吐。
高堂忽萧飒，坐失炎蒸苦。
蛟龙卧欲飞，仰噀秋空雨。
寄庄克敬广文
陈琏（明代）

江潮别后动经年，一度思君一惘然。乡梦频惊梧叶雨，客怀空对桂花天。

信音独怪鳞鸿少，交谊终期铁石坚。闻道重修吾邑志，书成不愧万人传。
银树道上
董嗣杲（宋代）

银林驿路雪离披，行迹茫茫自苦悲。
不忍早梅经细雨，却欣折竹压枯篱。
身嫌出陆肩舆破，足涉沿溪口岸迟。
荒店无人尘满釜，岂堪独力任晨炊。
泗上
杨时（宋代）

淮口平沙涨，樯乌向日斜。
微云变苍狗，轻浪蹙浮花。
风劲回飞雁，林喧集暝鸦。
河流应未闭，迟我到京华。
寄璧公道友
吕本中（宋代）

符离城里相逢处，酒肉如山放手空。已见神通过鹙子，未应鲜健胜庞公。

且寻扇子旧头角，一任杏花能白红。破箬笠前江万里，无人曾识此家风。
吊扬州琼花
郑思肖（宋代）

南土新飞劫火灰，琼仙恋国暗惊猜。定应摄向天宫种，不忍陷于胡地开。

花死青春禽鸟哭，城埋黑气鬼神哀。一朝枯蘖变高树，传得欢声沸似雷。
杂兴
张镃（宋代）

圣道由书传，秉畀火于秦。
汉兴反秦暴，见儒犹骂嗔。
董子惟有志，耿耿谁与陈。
使时三策行，焉老诸侯宾。
归去来·归去来
田锡（宋代）

归去来。诗不云乎，
王事一埤遗我兮。终日孜孜，
心力疲劳齿发衰。尔今已年五十二，
前去七十几多时。尔性虽拙颇好学，
尔才虽短颇好诗。文学歌诗之外非乐为。
金门玉堂若无分，随分官职胡不归。
苟能遣得婚嫁累，又何基础忧伏腊资。
尔不闻仲尼曰，饭疏食饮水，
曲肱而枕之，乐亦在其中，
浮云富贵非尔宜。表圣表圣，
尔当念兹而在兹，勿使无其实而有其词。
尔若舍灵龟而观朵颐，无乃见尔痴尔痴。
斗酒同小诗送杨君圣四绝 其三
孙觌（宋代）

习池尊俎擅风流，一洗干戈四海愁。倒着接篱扶上马，举鞭一笑问并州。
赋四相诗 其四 门下侍郎平章事王缙
皇甫澈（唐代）

舟楫济巨川，山河资秀气。服膺究儒业，屈指取高位。

北征戮骄悍，东守辑携贰。论道致巍巍，持衡无事事。

知己不易遇，宰相固有器。瞻事华壁中，来者谁其嗣。
和赵瓯北观察见赠 其二
清恒（清代）

楼台无地接江涛，客喜诗锋疾孟劳。吟到夜深秋月冷，一天星斗雁行高。
离堆伏龙祠观孙太古画英惠王像
陆游（宋代）

岷山导江书禹贡，江流蹴山山为动。
呜呼秦守信豪杰，千年遗迹人犹诵。
决江一支溉数州，至今禾黍连云种。
孙翁下笔开生面，岌嶪高冠摩屋栋。
徙木遗风虽峭刻，取材尚足当世用。
寥寥後世岂乏人，尺寸未施谗已众。
要官无责空赋禄，轩盖传呼真一哄。
奇勋伟绩旷世无，仁人志士临风恸。
我游故祠九顿首，夜遇神君了非梦。
披云激电从天来，赤手骑鲸不施鞚。
赋王立之承奉园亭 求定斋
释道潜（宋代）

南华鉴止水，炯然见须眉。夫子果能定，物岂逃妍媸。
送人赴安庆幕僚
张绅（宋代）

舒州城在大江边，我昔过之曾系船。
年丰米谷上街贱，日落鱼虾入市鲜。
山起正当官署北，潮来直到驿楼前。
知君此去红莲幕，民讼无多但昼眠。
登庐峰二首 其二
朱熹（宋代）

佳友纷来集，欣然会宿心。风泉陪徙倚，云月共窥临。

雅唱情俱胜，微言思独深。兹游非逸豫，邂逅得良箴。
晚春
吴璞（宋代）

开尽荼蘼白昼沉，枝头声已变春禽。落花莫遣东风恼，小立閒庭爱绿阴。
西天目高峰塔院
冬谿泽公（明代）

千丈岩扉不易登，真身长綍最高层。
日中乍见驯檐鸟，云外时逢礼塔僧。
行道石边纷异草，挂衣松上绾长藤。
青年即有栖迟约，白首谁知尚未能。
寄题馆娃即灵岩寺
周文璞（宋代）

突兀僧蓝是馆娃，屟廊犹自隐晴霞。
清明但长离宫草，精魄应栖野寺花。
白苎黄蕉迷鹤市，紫兰绿芷属渔家。
思量种蠡成何事，空使君王式怒蛙。
二十一日晚呈全真沅陵师契
赵蕃（宋代）

酒味虽云薄，谈端却甚长。
过从未能数，咫尺每相望。
几念乘羸出，还嫌触热妨。
檐昏书掩卷，月晚坐移床。
浪淘沙（舟泊李家步）
李曾伯（宋代）

斜日挂汀洲。帆影悠悠。碧云合处是吴头。几片寒芦三两雁，人立清秋。

柳外莫停舟。休问闲愁。人生江海一萍浮。世路相期如此水，万里安流。
藏云
释居简（宋代）

层层叠叠烂银堆，无蒂无根卷复开。犹有壮心诛旱魃，出山为雨却归来。
观猎
韦庄（唐代）

苑墙东畔欲斜晖，傍苑穿花兔正肥。公子喜逢朝罢日，

将军夸换战时衣。鹘翻锦翅云中落，犬带金铃草上飞。

直待四郊高鸟尽，掉鞍齐向国门归。
水龙吟 次清真梨花韵
楼枎（宋代）

素蛾洗尽繁妆，夜深步月秋千地。轻腮晕玉，柔肌笼粉，缁尘敛避。

霁雪留香，晓云同梦，昭阳宫闭。怅仙园路杳，曲栏人寂，疏雨湿、盈盈泪。

未放游蜂叶底。怕春归、不禁狂吹。象床困倚，冰魂微醒，莺声唤起。

愁对黄昏，恨催寒食，满襟离思。想千红过尽，一枝独冷，把梅花比。
哀贤亭
王安石（宋代）

黄鸟哀子车，强埋非天为。
天夺不待老，还能使人悲。
马侯东南秀，鞭策要路驰。
归骨万里州，乃当强壮时。
墓门闭空原，白日无履綦。
苍苍柏与松，浩浩山风吹。
我初羞夷吾，鲍叔亦我知。
终欲往一恸，咏言慰孤嫠。
弘治壬戌尝游九华值时阴雾竟无所睹至是正德庚辰复往游之风日清朗尽得其胜喜而作歌
王守仁（明代）

昔年十日九华住，云雾终旬竟不开。有如昏夜入宝藏，两目无睹成空回。

每逢好事谈奇胜，即思策蹇还一来。频年驱逐事兵革，出入贼垒冲风埃。

恐恐昼夜不遑息，岂复山水能徘徊？鄱湖一战偶天幸，远随归凯停江隈。

是时军务颇多暇，况复我马方虺隤。旧游诸生亦群集，遂将童冠登崔嵬。

先晨霏霭尚暝晦，却疑山意犹嫌猜。肩舆一入青阳境，忽然白日开西岭。

长风拥慧扫浮阴，九十九峰如梦醒。群峦踊跃争献奇，儿孙俯伏摩具顶。

今来始识九华面，恨无诗笔为传影。层楼叠阁写未工，千朵芙蓉抽玉井。

怪哉造化亦安排，天下奇山此兼并。揽衣登高望八荒，双阙下见日月光。

长江如带绕山麓，五湖七泽皆陂塘。蓬瀛海上浮拳石，举足可到虹可梁。

仙人为我启阊阖，鸾辍鹤驾纷翱翔。从兹脱屣谢尘世，飘然拂袖凌苍苍。
为王兰泉作三泖渔隐图并题绝句
王玖（清代）

打桨入空明，横桥出秋屿。人在钓鱼汀，如闻隔烟语。
忆云峰寺
周是修（明代）

忆昔登临日，披云谒上方。楼台通海气，花木近天香。

佛骨陈千古，禅心眇八荒。重来深有兴，准拟在秋凉。
悲感二女遗物（四首）
王凤娴（明代）

壁网蛛丝镜网尘，花钿委地不知春。
伤心怕见呢喃燕，犹在雕梁觅主人。
平原行
弘历（清代）

驱车度平原，因作平原行。平原公子喜宾客，一时豪士列坐盈。

美人笑躄者，请头太不情。造门自谢客复至，至今难论伪与诚。

所幸毛遂一脱颖，顷刻辨论从约成。当时齐楚魏公子，皆云好士略可评。

脱秦得济于狗盗，乱楚不断于朱英。如姬窃符夺晋鄙，危计密定亥与嬴。

客不过如此，主亦奚足称。呜呼战国尚谲诈，其真贤者惟应隐迹衡门耕。
过泺次衡元韵
傅察（宋代）

山云漠漠水溟溟，千里拿舟似叶轻。
乍喜晚光偏照耀，却嫌秋色太分明。
疑人鸥鸟看来熟，殢客荷花望处平。
佳景直须乘兴入，蚤催风伯送吾行。
过南湖偶成
吴激（宋代）

杏山松桧紫坡陀，湖面无风亦自波。绿鬓朱颜嗟老矣，落花啼鸟奈春何。

诗人未必皆憔悴，世事从来有折磨。列坐流觞能几日，知谁对酒爱新鹅。
杂曲歌辞。江上曲
李嘉祐（唐代）

江上澹澹芙蓉花，江口蛾眉独浣纱。可怜应是阳台女，

坐对鸬鹚娇不语。掩面羞看北地人，回首忽作空山雨。

苍梧秋色不堪论，千载依依帝子魂。

君看峰上斑斑竹，尽是湘妃泣泪痕。
感成 其三
了禅（清代）

似我抽身早，还遭寇盗侵。度人无妙术，济世负初心。

恨心横江锁，惭无布地金。应须修净土，结社继东林。
谢荣绪割贶见贻二首
黄庭坚（宋代）

何处惊麏触祸机，烦君遣骑割鲜肥。
秋来多病新开肉，粝饭寒葅得解围。
句 其二
燕肃（宋代）

南昌襦裤歌将洽，西掖丝纶演未迟。